Driejarige se liggaam in bos gevindWaarskuwing: Die inhoud van hierdie berig kan sommige lesers ontstel. Argieffoto bloot ter illustrasie. (Foto: SAPD/Facebook) ’n Driejarige seuntjie van die Oos-Kaap is Dinsdag wreed vermoor – vermoedelik deur sy ma se kêrel. Die polisie het die seuntjie, Sinobom Tywantsi, se liggaam in die omgewing van die Bhongweni- informele nedersetting tussen bosse aangetref en ’n 37-jarige man op die toneel in hegtenis geneem. ŉ Bebloede mes is ook op die toneel gevind. Kol. Priscilla Naidu, polisiewoordvoerder, sê die verdagte het die kind omstreeks 15:30 by sy ma se huis gaan haal waar die kleuter saam met ander kinders gespeel het. “Hy het die kind na ŉ bebosde gebied geneem en vermoedelik sy keel afgesny. Lede van die gemeenskap wat gesien het hoe hy die kind die bosse inneem, het die polisie ontbied, wat die verdagte by die kind gevang het. “Die motief vir die moord is na bewering ŉ geskil oor vaderskap.” Die man is op die toneel in hegtenis geneem en word nou van moord aangekla.